નવી દિલ્હીઃ વિવિધ તપાસ સમિતી દ્વારા બેંકોમાં રેડ પાડવામાં આવી રહી છે. ત્યારે તેમાં ચોકાવનારા પરીણામો સામે આવ્યાં છે. ઇડી પાસે હાથમાં આવેલા આંકડાઓ પ્રમાણે વર્ષ 2014થી 2016ની વચ્ચે 12,357 કરોડ રૂપિયા દેશની બહાર મોકલવામાં આવ્યાં છે. આ આંકડા માત્ર ચાર બેંકો સાથે જોડાયેલા પાંચ મુદ્દાઓ પર સામે આવ્યાં છે. જોકે પૈસા કોના છે અને તે ક્યાં મોકલવામાં આવ્યાં છે તે સંબંધે હજી વિસ્તૃત માહિતી પ્રાપ્ત થઇ નથી. પરંતુ મળતી માહિતી મુજબ ઓરિયન્ટ બેંક ઓફ કોમર્સ વિરૂદ્ધ બે કેસ દાખલ થયા છે. જ્યારે ICICI બેંક, બેંક ઓફ બરોડા, ઇન્ડસઇન્ડ બેંક વિરૂદ્ધ એક એક કેસ દાખલ થયેલો છે. આ તમામ મુદ્દા પ્રીવેન્સ ઓફ મની લોન્ડરીંગ એક્ટ 2002 અંતર્ગત કેસ દાખલ કરવામાં આવ્યાં છે. ઓરિયન્ટ બેંક ઓફ કોમર્સ અને બેંક ઓફ બરોડા રાષ્ટ્રીય બેંક છે. ડેટા પ્રમાણે ઇડીએ જણાવ્યું છે કે આ મુદ્દાઓની તપાસમાં એવી વાત સામે આવી છે કે તેમાં અધિકારીઓની મિલિભગત છે.